Ce trebuie să știm despre Bitcoin Halving?

Bitcoin, cea mai importantă dintre criptomonede, se bazează pe un model economic inovator, care îl deosebește de monedele FIAT (banii emiși de state, precum Euro, Dolarul sau RON) clasice. Acest model economic are la bază ideea de "halving", un eveniment important care are loc periodic și are un impact semnificativ asupra întregului sistem Bitcoin. 
 

Halving-ul Bitcoin, cunoscut și ca "halvening", reprezintă un eveniment programat în prealabil în protocolul Bitcoin. Acesta reduce recompensa pe care minerii o primesc pentru validarea tranzacțiilor și adăugarea lor în blockchain. Această reducere are loc o dată la aproximativ patru ani sau după fiecare 210.000 de blocuri minate, și conduce la tăierea ratei de emisie a noilor Bitcoini în jumătate. 

 

Înițial, recompensa pentru fiecare bloc era de 50 de Bitcoini. După primul halving s-a înjumătățit recompensa la 25. La următorul halving s-a înjumătățit la 12.5, iar la următorul la 6.25, urmând ca după acest halving să se reducă la 3.125 Bitcoini. 
 

Conceptul Bitcoin a fost construit cu o limită fixă de 21 de milioane de monede, oferind o alternativă deflaționistă la monedele tradiționale spre deosebire de RON sau Dolar, care se pot printa la nesfârșit, generând inflație. 
 

Creatorul Bitcoin-ului, Satoshi Nakamoto, a introdus halving-ul periodic al recompenselor de bloc pentru a asigura că emisia de noi monede scade treptat în timp, până când limita maximă este atinsă. Teoretic, acest lucru se va întâmpla în anul 2140. Această caracteristică de raritate este unul dintre motivele principale care definește valoarea Bitcoin-ului, fiind considerat aurul digital al secolului XXI. 💎

De ce este Halving-ul Bitcoin important?

Halving-ul reduce numărul de noi Bitcoini care sunt introduși în circulație, restrângând efectiv creșterea ofertei. Cu acest flux de monede noi din ce în ce mai mic, această raritate poate crește cererea și implicit, valoarea în timp.

 

Minerii sunt esențiali pentru securizarea și funcționarea rețelei Bitcoin prin validarea tranzacțiilor și adăugarea lor în blockchain. Pentru că halving-ul reduce recompensele lor la jumătate, aceștia nu mai sunt atât de motivați să vândă, reducând și mai mult oferta de pe piață în perioada de după halving.

 

Evenimentele precum Bitcoin Halving stârnesc adesea entuziasm și speculații în comunitatea cripto și dincolo de aceasta. Așteptările legate de oferta redusă și creșterea cererii pot conduce la o creștere a activității de tranzacționare și la volatilitate foarte mare în piață.

 

În trecut, evenimentele Bitcoin Halving au produs o creștere a volatilității prețului Bitcoin, având perioade cu creșteri rapide în următorii 1-2 ani, dar și cu scăderi pe termen scurt. Starea de spirit a pieței și speculațiile investitorilor influențează adesea schimbările de preț înainte și după evenimentele de halving.

 

În ciuda scăderii recompenselor, securitatea Bitcoin-ului rămâne puternică datorită eforturilor minerilor. Rata de hash, un indicator al puterii sale de calcul, se adaptează în mod obișnuit pentru a reflecta interesele minerilor, asigurând astfel protecția împotriva potențialelor atacuri.

 

Evenimentele Bitcoin Halving țintesc să sublinieze statutul Bitcoin ca un mijloc de stocare a valorii și un activ digital cu caracteristici de raritate similare cu cele ale aurului. Scăderea treptată a noilor monede care intră în circulație este în concordanță cu ideea că Bitcoin protejează investitorii de inflației și implicit de devalorizarea monedelor tradiționale.


 

Concluzie:

Mult așteptatul eveniment Bitcoin Halving este un moment cheie dintr-un ciclu crypto, cel puțin la fel de important cum este Revelionul pentru majoritatea oamenilor, când trag linie și își setează obiective noi pentru anul următor. Având în vedere faptul că oferta scade datorită înjumătățirii recompenselor pe care le primesc minerii pentru validarea tranzacțiilor și securizarea rețelei și faptul că aprobarea ETF-urilor Bitcoin aduc un flux de capital uriaș din partea instituționalilor, investitorii în cripto privesc înainte cu entuziasm, speculând începerea unei faze parabolice a bullmarket-ului, așa cum a existat și în ciclurile anterioare.

 

Desigur, aceasta nu este o garanție, chiar daca istoria ne spune că există foarte mari șanse să se întâmple astfel. Cel mai bun lucru pe care îl putem face este să ne educăm, căci educația financiară ne va aduce cel mai bun randament pe termen lung.